1. ปัจจัยความเสี่ยง

  1. ผลกระทบจากอุตสาหกรรมการท่องเที่ยวที่ถดถอย

  ที่ผ่านมา อุตสาหกรรมการท่องเที่ยวภายในประเทศ ได้รับผลกระทบจากหลายปัจจัย ได้แก่
  การระบาดของโรค SARS โรคไข้หวัดนก ปัญหาผู้ก่อการร้ายข้ามชาติ
  ความไม่สงบในภูมิภาคตะวันออกกลาง
  รวมถึงเหตุการณ์คลื่นยักษ์สึนามิที่เกิดขึ้นในภาคใต้ของประเทศไทย
  ซึ่งอาจทำให้จำนวนชาวต่างชาติที่เข้ามาท่องเที่ยวลดน้อยลง
  และมีความเสี่ยงที่จะกระทบต่อรายได้จากผู้ป่วยชาวต่างชาติของบริษัทฯ

  เพื่อเป็นการลดความเสี่ยงที่อาจจะเกิดขึ้น บริษัทฯ มีการรักษาสัดส่วนจำนวนผู้ป่วยชาวไทย
  และชาวต่างชาติ ให้มีความสมดุลกัน
  เพื่อไม่ให้บริษัทฯต้องพึ่งพิงรายได้จากผู้ป่วยชาวต่างชาติในสัดส่วนที่มากเกินไป

  2. ภาวะการแข่งขันที่รุนแรงขึ้นของโรงพยาบาลเอกชนชั้นนำ

  ในสภาวะปัจจุบันที่ประชาชนมีกำลังซื้อค่อนข้างสูง
  ความต้องการในการใช้บริการทางการแพทย์ที่มีคุณภาพที่ดีจากโรงพยาบาลเอกชนจึงมีเพิ่มมากขึ้น
  ส่งผลให้การแข่งขันของโรงพยาบาลเอกชนมีความรุนแรงมากขึ้นอย่างต่อเนื่อง
  ความเสี่ยงที่บริษัทฯ จะสูญเสียลูกค้าไปให้แก่โรงพยาบาลอื่นๆ จึงมีสูงขึ้นตามไปด้วย

  ดังนั้น เพื่อคงความเป็นโรงพยาบาลชั้นนำของประเทศและของภูมิภาคเอเชีย
  และลดความเสี่ยงดังกล่าว บริษัทฯ ได้ลงทุนในอุปกรณ์การแพทย์ที่ทันสมัย
  และมีการพัฒนาคุณภาพการรักษาพยาบาลอย่างต่อเนื่อง ดังจะเห็นได้จากการที่บริษัทฯ
  เป็นโรงพยาบาลแห่งแรกในเอเชียที่ได้รับการรับรองคุณภาพโรงพยาบาลระดับสากล จากสถาบัน
  Joint Commission International Accreditation (JCIA)
  ตามมาตรฐานการรับรองของสหรัฐอเมริกา และเป็นโรงพยาบาลเอกชนแห่งแรก
  ที่ได้รับการรับรองมาตรฐานคุณภาพโรงพยาบาลไทย (Thai Hospital Accreditation –
  HA) นอกจากนี้บริษัทฯ
  มีฐานผู้ป่วยที่ได้รับคำแนะนำจากแพทย์โรงพยาบาลอื่นให้มารับการรักษาเฉพาะทาง (Referral
  Patients) จากทั้งในประเทศและต่างประเทศ
  จึงเป็นการตอกย้ำถึงชื่อเสียงของการเป็นผู้นำทั้งในประเทศและต่างประเทศของบริษัทฯ

  3. การขาดแคลนบุคลากร

  ปัจจัยสำคัญในการประกอบธุรกิจโรงพยาบาลประการหนึ่ง คือ
  การมีบุคลากรที่มีความรู้ความชำนาญเฉพาะทาง ซึ่งรวมถึงพยาบาลวิชาชีพ
  เภสัชกรและเจ้าหน้าที่เทคนิคสาขาต่าง ๆ บริษัทฯ
  จึงมีความเสี่ยงที่จะขาดแคลนบุคลากรวิชาชีพเหล่านี้
  เพราะเศรษฐกิจที่เติบโตขึ้นทำให้อาจมีการแย่งชิงบุคลากรจากโรงพยาบาลอื่น นอกจากนี้ บริษัทฯ
  ยังได้ให้ความสำคัญกับฐานลูกค้าของผู้ป่วยชาว ต่างชาติ
  จึงมีความต้องการบุคลากรวิชาชีพที่พูดได้หลายภาษาอีกด้วย

  ดังนั้น เพื่อลดความเสี่ยงดังกล่าว บริษัทฯ
  จึงได้กำหนดค่าตอบแทนและผลประโยชน์ในระดับที่จูงใจสำหรับบุคลากรของบริษัทฯ
  อีกทั้งยังจัดให้มีการศึกษา และฝึกอบรมอย่างต่อเนื่อง จัดให้มีกิจกรรมเสริมสร้างคุณภาพชีวิต
  และจัดสวัสดิการในรูปแบบต่าง ๆ ให้ทัดเทียมกับผู้ประกอบการรายอื่น
  เพื่อเป็นการรักษาบุคลากรของบริษัทฯ เอาไว้
  ตลอดจนมีแผนกลยุทธ์เพื่อสร้างความก้าวหน้าในหน้าที่การงาน
  โดยผ่านโครงสร้างการจัดการแบบการกระจายอำนาจ

  4. การลงทุนในต่างประเทศ

  เพื่อรักษาความเป็นผู้นำในด้านการบริหารจัดการในธุรกิจโรงพยาบาลในภูมิภาค บริษัทฯ
  ได้กำหนดโครงสร้างองค์กรโดยให้บริษัท บำรุงราษฎร์ อินเตอร์เนชั่นแนล จำกัด (“BIL”)
  ทำหน้าที่ลงทุนในโรงพยาบาลต่างประเทศ โดยในปัจจุบัน BIL
  ได้ลงทุนในโรงพยาบาลที่ประเทศฟิลิปปินส์
  และได้ตกลงที่จะลงทุนในโรงพยาบาลในประเทศสหรัฐอาหรับอามิเรตส์
  ซึ่งการลงทุนดังกล่าวมีความเสี่ยงจากโครงการที่ลงทุนและความเสี่ยงจากการลงทุนในต่างประเทศ

  ดังนั้นเพื่อเป็นการลดความเสี่ยง ผู้บริหารของ BIL ซึ่งมีประสบการณ์จากหลายประเทศ
  ได้ทำการศึกษาความเป็นไปได้ของโครงการอย่างละเอียดรอบคอบ และมีการทำ due
  diligence โดยใช้บริษัทที่มีความรู้และความชำนาญในประเทศนั้นๆ ก่อนที่จะแนะนำการลงทุน
  นอกจากนี้ บริษัทฯมีการลดความเสี่ยงโดยมีผู้ร่วมลงทุนซึ่งเป็นชาวท้องถิ่นในประเทศนั้นๆ

  5. ข้อพิพาททางกฎหมาย

  การประกอบธุรกิจโรงพยาบาล
  อาจมีการฟ้องร้องเรียกค่าเสียหายจากการบริการทางการแพทย์ของพนักงานหรือแพทย์ของโรงพยาบาล

  ดังนั้น เพื่อเป็นการลดความเสี่ยงที่อาจเกิดขึ้น บริษัทฯ
  จึงได้จัดให้มีระบบการบริหารความเสี่ยงในการรักษาพยาบาล (Healthcare Risk
  Management System)
  เพื่อให้มั่นใจว่าความเสี่ยงที่อาจเกิดขึ้นจากการดำเนินการโดยบุคลากรของบริษัทฯ
  จะได้รับการป้องกันและแก้ไขในระดับหนึ่ง นอกจากนี้ บริษัทฯ ยังได้ทำประกันภัยความเสี่ยงต่าง
  ๆ ที่อาจเกิดขึ้นได้เพื่อรองรับความเสียหายที่อาจเกิดขึ้นจากการถูกฟ้องร้องดังกล่าวอีกด้วย